CELEX: C2005/193/64
Language: fi
Date: 2005-08-06 00:00:00
Title: Asia T-221/05: Huvis Corporationin 10.6.2005 Euroopan unionin neuvostoa vastaan nostama kanne

6.8.2005   
            
            
               FI
            
            
               Euroopan unionin virallinen lehti
            
            
               C 193/38
            
         Huvis Corporationin 10.6.2005 Euroopan unionin neuvostoa vastaan nostama kanne
   (Asia T-221/05)
   (2005/C 193/64)
   Oikeudenkäyntikieli: englanti
   Huvis Corporation, kotipaikka Seoul (Korean tasavalta), on nostanut 10.6.2005 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa vastaan. Kantajan edustajina ovat asianajajat J.-F. Bellis, F. Di Gianni ja R. Antonini.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa lopullisen polkumyyntitullin käyttöönotosta Kiinan kansantasavallasta ja Saudi-Arabiasta peräisin olevien polyesterikatkokuitujen tuonnissa, lopullisen polkumyyntitullin käyttöönotosta Korean tasavallasta peräisin olevien polyesterikatkokuitujen tuonnissa annetun asetuksen (EY) N:o 2852/2000 muuttamisesta sekä vastaavaa Taiwanista peräisin olevaa tuontia koskevan polkumyynnin vastaisen menettelyn päättämisestä 10 päivänä maaliskuuta 2005 annetun neuvoston asetuksen (EY) N:o 428/2005 2 artiklan siltä osin kuin siinä otetaan käyttöön lopullinen polkumyyntitulli kyseisen Huvis Corporationin valmistaman tuotteen tuonnille Koreasta ja siltä osin kuin on tarpeen toteaa, ettei perusasetuksen säännöksiä, joihin riidanalaisessa asetuksessa olevat riitautetut päätelmät perustuvat, sovelleta ja
            
         
               —
            
            
               velvoittaa neuvoston korvaamaan oikeudenkäyntikulut tässä oikeudenkäynnissä.
            
         Oikeudelliset perusteet ja pääasialliset perustelut
   Kantaja on korealainen yhtiö, joka on erikoistunut polyesterifilamenttilangan, polyesterikatkokuidun ja polyeteenitereftalaatin tuotantoon. Neuvoston asetuksella (EY) N:o 428/2005 (1) neuvosto otti käyttöön 5,7 prosentin lopullisen polkumyyntitullin kantajan valmistaman ja Koreasta peräisin olevan polyesterikatkokuidun tuonnille.
   Kantaja väittää, että neuvoston kantajan polkumyyntimarginaalin ja erityisesti kantajan vaatiman tullinpalautusoikaisun laskennassa käyttämä menetelmä on WTO:n polkumyyntisopimuksen 2.4 artiklan vastainen, koska siinä ei tehdä oikeudenmukaista vertailua kantajan vientihinnan ja normaaliarvon välillä ja siinä asetettiin kantajalle kohtuuton näyttövelvollisuus.
   Kantajan tullinpalautusoikaisun laskennassa käytetyllä menetelmällä loukattiin myös oikeusvarmuuden, perusteltujen odotusten ja hyvän hallinnon periaatetta sekä suhteellisuusperiaatetta, koska neuvosto korotti käyttämällä tätä menetelmää lainvastaisesti kantajan polkumyyntimarginaalia. Lisäksi neuvosto rikkoi peruspolkumyyntiasetuksen 11 artiklan 9 kohtaa koska kyseessä olevassa tarkastelumenettelyssä se käytti tullinpalautusoikaisun laskennassa eri menetelmää kuin se oli käyttänyt alkuperäisessä tutkinnassa. Menetelmällä loukataan myös syrjintäkiellon periaatetta, koska neuvosto sovelsi muissa vastaavissa tapauksissa edullisempaa menetelmää.
   Kantaja esittää lisäksi, että kantajan tarkastelumenettelyssä vaatimien luottokulujen hylkääminen on WTO:n polkumyyntisopimuksen 2.4 artiklan vastaista, koska siinä ei tehty reilua vertailua kantajan vientihinnan ja normaaliarvon välillä, ja neuvoston kantajalle esittämiä vaatimuksia luottokuluoikaisua tukevista todisteista on pidettävä kohtuuttoman todistustaakan asettamisena kantajalle.
   Hylkäämällä kantajan vaatimat luottokulut loukattiin myös hyvän hallinnon periaatetta, sillä tämä määrittäminen perustui siihen, että todettiin ettei kantaja esittänyt kirjallisia todisteita vaatimuksensa tueksi, vaikka kantajan myöntämät maksuehdot perustuivat Korean tasavallassa voimassa olevaan liiketapaan.
   
      (1)  Lopullisen polkumyyntitullin käyttöönotosta Kiinan kansantasavallasta ja Saudi-Arabiasta peräisin olevien polyesterikatkokuitujen tuonnissa, lopullisen polkumyyntitullin käyttöönotosta Korean tasavallasta peräisin olevien polyesterikatkokuitujen tuonnissa annetun asetuksen (EY) N:o 2852/2000 muuttamisesta sekä vastaavaa Taiwanista peräisin olevaa tuontia koskevan polkumyynnin vastaisen menettelyn päättämisestä 10 päivänä maaliskuuta 2005 annettu neuvoston asetus (EY) N:o 428/2005 (EUVL L 71, s. 1).